FRAN PES STORI | OL WITNES BILONG JEHOVA I HUSAT?
Ol Witnes Bilong Jehova i Wanem Kain Lain?
Mipela i wanpela oganaisesen i stap long olgeta hap bilong graun, tasol mipela i no wok bung wantaim ol narapela lotu. Wol hetkota bilong mipela i stap long Amerika, tasol bikpela lain Witnes Bilong Jehova i stap long ol narapela kantri. Klostu 8 milion Witnes i skulim ol man long tok bilong Baibel long winim 230 kantri. Mipela i bihainim tok bilong Jisas, em i tok: “Ol bai autim dispela gutnius bilong Kingdom long olgeta hap bilong graun na bai olgeta lain man i ken harim, na bihain long dispela, pinis bai kamap.”—Matyu 24:14.
Mipela i bihainim lo bilong gavman long ol hap mipela i stap long en, tasol mipela i no insait long ol wok politik. Na dispela i soim olsem mipela i bihainim tok bilong Jisas olsem ol Kristen “i no bilong dispela graun.” Olsem na mipela i no insait long ol pait na ol wok politik. (Jon 15:19; 17:16) Long Wol Woa 2, ol man i mekim nogut long ol Witnes Bilong Jehova na kalabusim ol. Ol i mekim olsem, long wanem, ol Witnes i no laik insait long ol pait. Wanpela bisop bilong Jemani long bipo i tok: “I stret ol [Witnes] i tok ol tasol i no bin insait long ol wok bilong sapotim Gavman Bilong Hitler.”
“Ol [Witnes Bilong Jehova] i strong long bihainim stretpela pasin. Yumi nidim ol kain man long insait long wok politik, long wanem, ol i gat pasin bilong tingim ol narapela. Tasol ol bai i no inap tru long mekim olsem. . . . Ol i rispektim ol gavman bilong graun, tasol ol i bilip olsem Kingdom Bilong God tasol bai pinisim olgeta pen na hevi.”—Niuspepa Nová Svoboda, Sek Ripablik.
Maski i olsem, mipela i save tingim na helpim ol narapela. Jisas i beten long God bilong helpim ol disaipel bilong em. Em i tok: “Mi no askim yu long tekewe ol long dispela graun, nogat.” (Jon 17:15) Olsem na bai yu lukim ol Witnes i mekim wok mani, go long ol stua, na ol pikinini bilong ol i go long skul long hap yu stap long en.
tpi_Latn tpi_Latn tpi_Latn tpi_Latn tpi_Latn tpi_Latn